
הכנסת העשרים
מושב ראשון
<פרוטוקול מס' 56>
מישיבת ועדת הכספים
יום רביעי, י"ג באב התשע"ה (29 ביולי 2015), שעה 10:30
<סדר היום:>
<1. תקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים) (תיקון), התשע"ה-2015>
<2. תקנות הסדרת העיסוק בייעוץ השקעות, בשיווק השקעות ובניהול תיקי השקעות (רישום עסקאות ורישום פעולות ייעוץ) (תיקון), התשע"ה-2015>
<3. צו ניירות ערך (תיקון התוספת השלישית לחוק), התשע"ה-2015>
נכחו:

<חברי הוועדה:> 
משה גפני – היו"ר
מיקי לוי

<מוזמנים:> 
	שרה קנדלר
	–
	מנהלת מחלקת חקיקה, הרשות לניירות ערך

	יעל גלסטר
	–
	ראש ענף ייעוץ, בנק לאומי


<ייעוץ משפטי: >
אייל לב-ארי
<מנהל הוועדה:>
טמיר כהן
<רישום פרלמנטרי:>
אור שושני
<תקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים) (תיקון), התשע"ה-2015>
<היו"ר משה גפני:>
תקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים) (תיקון), התשע"ה-2015. מי מציג את התקנות?

<שרה קנדלר:>
שרה קנדלר, מהרשות לניירות ערך. פה זה ממש תיקון טעות. בכנסת הקודמת העברנו את התקנות האלה, אישרתם את זה כמו שצריך פה בוועדה, אבל בטעות שר האוצר חתם על נוסח לא נכון. כלומר, זה ממש תיקון טעות. במקום שיהיה כתוב "פעם בשבוע ופעם בחודש" כתוב רק "פעם בשבוע".

<היו"ר משה גפני:>
מאה אחוז. מי בעד אישור התקנות? מי נגד? אין. מי נמנע? אין. 

הצבעה

בעד אישור התקנות – פה אחד

תקנות השקעות משותפות בנאמנות (נכסים שמותר לקנות ולהחזיק בקרן ושיעוריהם המרביים) (תיקון), התשע"ה-2015 אושרו.

<היו"ר משה גפני:>
התקנות אושרו. 

<תקנות הסדרת העיסוק בייעוץ השקעות, בשיווק השקעות ובניהול תיקי השקעות (רישום עסקאות ורישום פעולות ייעוץ) (תיקון), התשע"ה-2015>
<היו"ר משה גפני:>
תקנות הסדרת העיסוק בייעוץ השקעות, בשיווק השקעות ובניהול תיקי השקעות (רישום עסקאות ורישום פעולות ייעוץ) (תיקון), התשע"ה-2015.

<שרה קנדלר:>
פה אנחנו עדיין בנושא של הקלות, היום יש לנו הקלות בתחום של יועצי השקעות. כידוע, מרבית ייעוץ ההשקעות נעשה בבנקים, ותקנות רישום עסקאות בעצם מחייבות את הבנקים לרשום ברישום מפורט את כל מהלך הייעוץ של היועץ מול הלקוח. זה גם לטובת היועץ וגם לטובת הלקוח, כי אם יש אחר כך מחלוקות יודעים מה נאמר, והוא מחתים אותו גם. 

אנחנו עשינו מהלך בשיתוף פעולה עם הבנקים, שנציגים שלהם פה, לראות איך אפשר להקל עליהם את ייעול שיחת הייעוץ - - -

<היו"ר משה גפני:>
אתם מסכימים? כן. 

<שרה קנדלר:>
יש פה כמה הקלות. קודם כול הלקוח כבר לא צריך לחתום בעצמו. לפעמים הלקוחות היו מתעצבנים למה מעכבים אותם עד שהוא כותב את הפרוטוקול, ואז הם לא רצו לחתום. אז כאן זה בלי חתימת הלקוח. גם בנושא של - - -

<היו"ר משה גפני:>
תקריאי בבקשה את התקנות. 

<מיקי לוי:>
אתם מסכימים בלי חתימת הלקוח?

<שרה קנדלר:>
כן. 

<מיקי לוי:>
וזה לא יביא אחר כך לתביעות? אני מאוד חרד לעניין הזה. זה לוקח בדיוק עוד 15 שניות. 

<יעל גלסטר:>
מסתבר שלפעמים זה מאוד קריטי, ואנחנו לא רוצים לפגוע בתהליך הזה. לפעמים לקוחות ממש - - -

<שרה קנדלר:>
ויש לו הזדמנות; הרי הוא מקבל את זה הביתה, ואם זה לא נראה לו הוא יכול אחר כך לבוא לבנק. 

<יעל גלסטר:>
הדרישה באה בעיקר מצד הלקוחות, כי הרצון של הלקוחות - - -

<היו"ר משה גפני:>
שם ותפקיד?

<יעל גלסטר:>
אני יעל גלסטר, ראש ענף ייעוץ, בנק לאומי. 

<מיקי לוי:>
אני מאוד מקווה שלא תבואו אלינו כשיתחילו לזרום התביעות – "לא בדיוק אמרו לי" – ותגידו לנו לשנות עוד הפעם, ושחייבים להחתים אותם. אני מאוד מקווה. 

<היו"ר משה גפני:>
לא, אני לא חושב. אתה חושב?

<מיקי לוי:>
שמע, היום הוא נותן לו ייעוץ, אומר לו "בוא תשקיע השקעות כאלה"; מחר הוא לא יחתים אותו; ואם ההשקעות שלו יפסידו כמה אחוזים - - -

<היו"ר משה גפני:>
מה את אומרת? 
<שרה קנדלר:>
לא, הוא מקבל את הפרוטוקול הביתה ויש לו הזדמנות להגיד "רגע, זה לא מה שנאמר לי". זאת אומרת, יש לו את ההזדמנות לבוא חזרה לבנק ולטעון - - -

<מיקי לוי:>
אני אתכם, אני אקל עליכם, אבל - - -

<היו"ר משה גפני:>
חבר הכנסת מיקי לוי מעיר הערה נכונה, אבל לפי דעתי נתת תשובה טובה. זאת אומרת, הבן אדם צריך לקרוא את מה שהוא מקבל. הוא יכול לחזור לבנק ולהגיד "נכון, לא חתמתי, כי לא כתבת את מה שסיכמנו".

<יעל גלסטר:>
אם נשים את הדברים על השולחן, רוב הייעוץ ניתן בטלפון, ואנחנו רואים שאין טענות על כך. 

<היו"ר משה גפני:>
בסדר, זה מקל על אנשים. נכון, מיקי, ההערה שלך במקומה, אבל עדיף... בבקשה, תקריאי.

<שרה קנדלר:>
קוראת:

	"החלפת תקנה 8
	1.
	במקום תקנה 8 לתקנות הסדרת העיסוק בייעוץ השקעות, בשיווק השקעות ובניהול תיקי השקעות (רישום עסקאות ורישום פעולות ייעוץ), התשס"ח-2007, יבוא:



	
	"מסירה ללקוח 
	8.    א) הפרוטוקול ייחתם ביד בעל הרישיון או יכלול פרטי זיהוי של בעל      הרישיון, ועותק ממנו יימסר ללקוח או יישלח למענו, לא יאוחר מתום עשרה ימים ממועד רישום הפרוטוקול, אלא אם כן ביקש הלקוח בכתב אחרת במסמך שאינו הפרוטוקול; נערך הפרוטוקול בדרך של הקלטה – ינקוט בעל הרישיון אמצעים סבירים כדי להביא לידיעת לקוחותיו כי שיחת הייעוץ מוקלטת, כי ההקלטה מצויה אצל בעל הרישיון וכי הלקוח יכול לקבל העתק ממנה לפי דרישה.



	
	
	    ב) על אף האמור בתקנת משנה (א), חובת מסירת פרוטוקול הייעוץ ללקוח לא תחול על ייעוץ שנתן מנהל תיקים ללקוח לגבי תיק שהוא מנהל, אלא אם כן ביקש זאת הלקוח.".



	תחילה
	2.
	תחילתן של תקנות אלה 30 ימים מיום פרסומן."


<היו"ר משה גפני:>
תודה רבה. 

<אייל לב-ארי:>
עכשיו, כששיניתם את ארבעת ימי העסקים לעשרה ימים, אתם חושבים שההסדר עדיין שומר על - - - ?

<שרה קנדלר:>
אני חושבת שכן. קודם כול, זה ימים ולא ימי עסקים. וגם, רצינו לעשות איזון – מצד אחד שזה לא יהיה יותר מדי זמן והלקוח ישכח מה שאמרו לו, ומצד שני לתת לבנקים את ההזדמנות להתאים למערכות שלהם. 

<היו"ר משה גפני:>
מי בעד אישור התקנות? מי נגד? אין. מי נמנע? אין.

הצבעה

בעד אישור התקנות – פה אחד

תקנות הסדרת העיסוק בייעוץ השקעות, בשיווק השקעות ובניהול תיקי השקעות (רישום עסקאות ורישום פעולות ייעוץ) (תיקון), התשע"ה-2015 אושרו.

<היו"ר משה גפני:>
התקנות אושרו. 

<צו ניירות ערך (תיקון התוספת השלישית לחוק), התשע"ה-2015>
<היו"ר משה גפני:>
צו ניירות ערך (תיקון התוספת השלישית לחוק), התשע"ה-2015. 

<שרה קנדלר:>
פה אנחנו רוצים להוסיף בורסה נוספת לרשימת התוספת השלישית בחוק. מדובר על הסדר הרישום הכפול, שנמצא בחוק ניירות ערך כבר שנים, שמקל על חברות ישראליות שרשומות במסחר בבורסות זרות ורוצות לרשום את המניות שלהן גם למסחר בבורסה בישראל. אנחנו מעודדים זאת, כי אנחנו חושבים שזה ירחיב את הפעילות בבורסה. כרגע, בתוספת השנייה יש את הבורסות המרכזיות בארצות הברית, נאסד"ק וכולי, והתוספת השלישית כוללת היום את הרשימה המשנית של הנאסד"ק ואת רשימת הפריימרים של בורסת לונדון, ואנחנו מבקשים להוסיף רשימה משנית אחרת בלונדון. 

<היו"ר משה גפני:>
תקריאי את זה. יש התנגדות לכל מה שעלה כאן? זה לא קשור אליכם. 

<שרה קנדלר:>
אני רק חייבת לציין שזה בא לבקשת חברה ספציפית, חברת "מטומי", שהיא החברה היחידה שרשומה שם, ורצינו באמת לעודד את העניין. 

קוראת: 

	"תיקון התוספת השלישית לחוק
	1.
	בתוספת השלישית לחוק, במקום פרט 2, יבוא:

	
	
	"(2) "בורסת לונדון" – list of London stock exchange's main market (official U.K. listing authority), premium listing

(3) "רשימה משנית בבורסת לונדון" – London stock exchange's main market,  high growth segment;""


אחד מהם זה תיקון טכני: הבורסה בלונדון שינתה את שמה. הרשימה הנוספת זה תיקון מהותי, שבו אנחנו מוסיפים בורסה נוספת. 
<היו"ר משה גפני:>
מי בעד אישור הצו? מי נגד? אין. מי נמנע? אין. 

הצבעה

בעד אישור הצו – פה אחד

צו ניירות ערך (תיקון התוספת השלישית לחוק), התשע"ה-2015 אושר.
<היו"ר משה גפני:>
הצו אושר. תודה רבה, הישיבה נעולה.

<הישיבה ננעלה בשעה 11:10.>

